‘ইন্ডিয়া’র বদলে ভারত নাম দাবি করে দিল্লি হাইকোর্টে মামলা

নয়াদিল্লি: ইন্ডিয়া (India) নয়, ভারত (Bharat) নাম চালু করা ও সংবিধানের আর্টিকল ১ সংশোধনের দাবিতে আবেদন জমা পড়ল দিল্লি হাইকোর্টে (Delhi High Court)। ২০২০ সালে একই দাবিতে হওয়া আবেদনের পরিপ্রেক্ষিতে মামলাটিকে স্মারকলিপি হিসেবে বিবেচনা করে কেন্দ্রীয় সরকারকে বিবেচনার নির্দেশ দেয় সুপ্রিম কোর্ট (Supreme Court)। কিন্তু দীর্ঘ পাঁচ বছর কেটে গেলেও সেই স্মারকলিপি সম্পর্কে কেন্দ্রের কোনও দফতর কোনও সিদ্ধান্ত গ্রহণ করেনি বলে অভিযোগ।

আইন ও বিচার মন্ত্রকের তরফে হাজির আইনজীবী এই আবেদন সম্পর্কে সরকারি সিদ্ধান্ত জেনে আদালতকে জানানোর প্রতিশ্রুতি দিয়েছেন। ১২ মার্চ মামলার পরবর্তী শুনানি।

আরও পড়ুন: প্রয়াগরাজে ফের আগুন! পুড়ে ছাই বেশ কয়েকটি তাঁবু

আবেদনকারীর প্রশ্ন, ব্রিটিশদের দেওয়া নাম ইন্ডিয়া এই উপমহাদেশের সংস্কৃতি ও ঐতিহ্যের প্রতিনিধিত্ব করে না। ভারত নামটি কার্যকর হলে সেই ঔপনিবেশিক ভারমুক্ত হবে দেশ। দ্বিতীয়ত, এখন যখন দেশের বিভিন্ন শহর ও স্থানের নাম প্রাচীন ঐতিহ্য অনুযায়ী বদল করা হচ্ছে, তখন দেশের নাম কেন আগের অবস্থায় ফিরবে না?

প্রসঙ্গত, অতীতে দেশের শাসকদল বিজেপির নেতারা ‘ভারত’ নামের পক্ষে সওয়াল করেছেন। হিমন্ত বিশ্বশর্মা, ধর্মেন্দ্র প্রধানের মতো পদ্মশিবিরের হেভিওয়েট নেতা-মন্ত্রীরা প্রকাশ্যে এ নিয়ে মুখ খুলেছিলেন। স্বাধীনতার অমৃতকাল উপলক্ষে কেউ কেউ একধাপ এগিয়ে সোশ্যাল মিডিয়ায় ‘রিপাবলিক অফ ভারত’ লিখে পোস্ট করেছিলেন। কিন্তু দেশের নাম পরিবর্তনের এই প্রচেষ্টার তুমুল বিরোধিতা করেন কংগ্রেসের জয়রাম রমেশ, আম আদমি পার্টির অরবিন্দ কেজরিওয়াল সহ বিরোধী নেতারা।